หุ้นเอเชียเขียวยกแผง! ขานรับดาวโจนส์พุ่งกว่า 700 จุด หลังเฟดส่งสัญญาณชะลอขึ้นดอกเบี้ย
หุ้นเอเชียเขียวยกแผง! ขานรับดาวโจนส์พุ่งกว่า 700 จุด หลังเฟดส่งสัญญาณชะลอขึ้นดอกเบี้ย
7 ม.ค. 2562

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ขานรับดัชนีดาวโจนส์ตลาดหุ้นนิวยอร์กปิดพุ่งขึ้นกว่า 700 จุดเมื่อวันศุกร์ หลังจากที่นายเจอโรม พาวเวล ประธานธนาคารกลางสหรัฐ (เฟด) ส่งสัญญาณชะลอการปรับขึ้นอัตราดอกเบี้ย ขณะเดียวกัน ตลาดยังได้รับปัจจัยหนุนจากความหวังที่ว่าการเจรจาการค้าระหว่างสหรัฐกับจีนจะมีความคืบหน้า
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,944.61 จุด เพิ่มขึ้น 382.65 จุด, +1.96%
ดัชนี SSE Composite ตลาดหุ้นจีนเปิดวันนี้ที่ 2,528.70 จุด เพิ่มขึ้น 13.83 จุด, +0.55%
ดัชนี HSI ตลาดหุ้นฮ่องกงเปิดวันนี้ที่ 26,015.84 จุด เพิ่มขึ้น 389.81 จุด, +1.52%
ดัชนี TAIEX ตลาดหุ้นไต้หวันเปิดวันนี้ที่ 9,460.20 จุด เพิ่มขึ้น 77.69 จุด, +0.83%
ดัชนี KOSPI ตลาดหุ้นเกาหลีใต้เปิดวันนี้ที่ 2,034.24 จุด เพิ่มขึ้น 23.99 จุด, +1.19%
ดัชนี FTSE STI ตลาดหุ้นสิงคโปร์เปิดวันนี้ที่ 3,101.26 จุด เพิ่มขึ้น 42.03 จุด, +1.37%
ดัชนี FBMKLCI ตลาดหุ้นมาเลเซียเปิดวันนี้ที่ 1,674.92 จุด เพิ่มขึ้น 5.14 จุด, +0.31%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,800.88 จุด เพิ่มขึ้น 39.77 จุด, +0.51%
ด้านนายเจอโรม พาวเวล ประธานเฟดได้กล่าวในการประชุมประจำปีของสมาคมเศรษฐกิจอเมริกันที่รัฐแอตแลนตาในวันศุกร์ว่า เฟดจะใช้ความอดทนต่อการปรับขึ้นอัตราดอกเบี้ย โดยจะพิจารณาการปรับตัวของภาวะเศรษฐกิจ ขณะเดียวกันนายพาวเวลกล่าวว่า เฟดจะไม่ลังเลที่จะเปลี่ยนแปลงแผนการปรับลดงบดุล หากการดำเนินการดังกล่าวจะส่งผลกระทบต่อตลาดการเงิน
ทั้งนี้ นักลงทุนคาดหวังว่า ถ้อยแถลงของนายพาวเวลในครั้งนี้จะบ่งชี้ถึงการใช้นโยบายการเงินที่ผ่อนคลาย หลังจากที่เขาสร้างความตื่นตระหนกต่อตลาด ด้วยการระบุก่อนหน้านี้ว่า เฟดจะเดินหน้าการปรับลดงบดุล โดยจะปล่อยให้หลักทรัพย์หรือตราสารหนี้ที่เฟดถือครองอยู่ครบกำหนดอายุโดยไม่มีการนำเม็ดเงินไปซื้อหลักทรัพย์ใหม่
นอกจากนี้ ทั่วโลกต่างจับตาการเจรจาการค้าระหว่างเจ้าหน้าที่สหรัฐกับจีนซึ่งจะเปิดฉากขึ้นในวันนี้ที่กรุงปักกิ่ง โดยเจ้าหน้าที่ทั้งสองฝ่ายต่างก็ส่งสัญญาณถึงความพร้อมในการเจรจาเพื่อคลี่คลายข้อพิพาทด้านการค้า ขณะที่สื่อต่างประเทศรายงานว่า การเจรจาครั้งนี้เป็นการเจรจาของเจ้าหน้าที่ระดับกลาง ส่วนการเจรจาของเจ้าหน้าที่ระดับสูงนั้นคาดว่าจะมีขึ้นในปลายเดือนนี้
ขณะเดียวกัน รายงานข่าวระบุว่า การเจรจาวันนี้มีหลายประเด็นน่าจับตาที่อาจถูกนำมาพูดถึง ไม่ว่าจะในเรื่องทรัพย์สินทางปัญญา ข้อกล่าวหาที่ว่าบริษัทหัวเว่ยมีการจารกรรมข้อมูล ยุทธศาสตร์ของจีนในการเป็นผู้นำภาคการผลิตขั้นสูงที่สหรัฐมองว่าไม่เป็นธรรม ข้อตกลงด้านพลังงาน ข้อตกลงเรื่องการนำเข้าสินค้าเกษตรและยานยนต์จากสหรัฐ และการยกระดับสิทธิในการเข้าถึงของธนาคารต่างชาติในจีน
ทั้งนี้ กระทรวงพาณิชย์จีนได้ออกแถลงการณ์ยืนยันเมื่อวันศุกร์ว่า คณะผู้แทนของรัฐบาลสหรัฐจะเข้าร่วมเจรจากับเจ้าหน้าที่ของจีนที่กรุงปักกิ่งในวันที่ 7-8 ม.ค. โดยการประชุมระหว่างเจ้าหน้าที่ทั้งสองฝ่ายจะเป็นการเจรจาแบบหน้าต่อหน้าครั้งแรกนับตั้งแต่ประธานาธิบดีโดนัลด์ ทรัมป์ และประธานาธิบดีสี จิ้นผิง ได้ตกลงที่จะสงบศึกการค้าชั่วคราวเป็นเวลา 90 วันเมื่อวันที่ 1 ธ.ค.ที่ผ่านมา